Τυρόπιτα γλυκιά, από τη Σύρο
Αυτή τη γλυκιά τυρόπιτα συνήθιζαν να φτιάχνουν οι καθολικές νοικοκυρές της Σύρου την περίοδο του Πάσχα. Δοκιμάστε τη για ελαφρύ επιδόρπιο αλλά και για πρωινό.
8 αυγά, 600 γρ. ζάχαρη λευκή, 1 κιλό κατσικίσιο τυρί ανάλατο ή ανάλατη μυζήθρα με φουλ λιπαρά (Κρήτης ή άλλη), το ξύσμα από 2 πορτοκάλια, 1/2 κουτ. γλυκού αλάτι, 30 ml λικέρ μαστίχα, προαιρετικά, 2 κουτ. σούπας μέλι θυμαρίσιο, 1 κουτ. σούπας κανέλα, σε σκόνη, λίγο βούτυρο για το ταψί
Για την γλυκιά τυρόπιτα από τη Σύρο, πρώτα προθερμαίνουμε τον φούρνο στους 170° CΧτυπάμε τα αυγά με τη ζάχαρη στο μίξερ για 6-7 λεπτά, μέχρι να αφρατέψουν και να ασπρίσουν. Προσθέτουμε το τυρί και ανακατεύουμε με σπάτουλα μέχρι να ενσωματωθεί μέσα στο μείγμα. Προσθέτουμε το ξύσμα, το αλάτι και το λικέρ μαστίχας, αν βάλουμε, και ανακατεύουμε. Μεταφέρουμε το γλυκό σε βουτυρωμένο χαμηλό ταψάκι διαστάσεων περίπου 35 x 25 εκ. και ψήνουμε για περίπου 50 λεπτά, μέχρι να ροδίσει.Ξεφουρνίζουμε και αφήνουμε να κρυώσει ελαφρώς, αλλά όχι εντελώς. Όσο είναι ακόμη ζεστό, περιχύνουμε με το μέλι. Σερβίρουμε μόλις απορροφηθεί το μέλι και πασπαλίζουμε με κανέλα. 
Αλεύρι (ζύμες),Αυγά,Τυρί,Πάσχα